Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az ügyvédekről szóló 1998. évi XI. törvény 1998. július
Paragraph Index: 523

7. Az OBH 1341/1997. számú ügyben előterjesztett panasz szerint a Fővárosi Közlekedési Felügyelet először elvette a panaszos lejárt forgalmi engedélyét, majd bevonta taxiengedélyét és rendszámtábláját. A panaszos időközben bérbe adta a gépjárművet, amit a bérlő jogellenesen értékesített. Emiatt a panaszos feljelentést tett, a gépjárművet a nyomozó hatóság lefoglalta, végül az eljárást megszüntette. A lefoglalt gépjárművet azonban nem a panaszosnak adták ki. Az állampolgári jogok országgyűlési biztosa általános helyettese megállapította, hogy a VIII. kerületi Rendőrkapitányság a szóban forgó gépkocsi hatósági jelzésének visszavonásáról 1996. július 4-én rendelkezett. A határozatot azonban a panaszos nem kapta meg, mert a küldemény az addig ismert lakcíméről „elköltözött” jelzéssel visszaérkezett a rendőrségre és azt a kézbesítő által feltüntetett új lakcímre nem postázták. Ezért a panaszos a határozat ellen nem élhetett jogorvoslattal. Emiatt sérült a jogorvoslathoz való alkotmányos jog, de az az állampolgári jogok országgyűlési biztosa általános helyettese szerint olyan csekély jelentőségű volt, hogy nem vizsgálódott tovább az ügyben, és ajánlással sem élt.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes